
Kommunedirektørens innstilling
Med hjemmel i plan- og bygningsloven § 11-13 fastsettes planprogram for kommunedelplan for naturmangfold.


SAKSUTREDNING

Behandling av saken
Saken behandles i formannskapet. Øvrige råd og utvalg tar saken til orientering. 
 
Om kommunedelplan for naturmangfold
Kommunedelplan for naturmangfold skal gi Porsgrunn kommune et kunnskapsbasert grunnlag for å kartlegge naturverdier, identifisere utfordringer og fastsette mål og strategier for å ivareta og styrke naturmangfoldet. Før det kan utarbeides et kommunedelplanforslag må det jf. plan- og bygningsloven § 11-13 fastsettes et planprogram. 
Planprogrammet avklarer rammene for det videre planarbeidet, herunder prosess, fremdrift og medvirkning. Videre beskriver det hvilke aktører som skal involveres, hvilke utredningsbehov som foreligger, og hva som kan forventes belyst og avklart i selve planforslaget.
 
Om høring av planprogrammet
Formannskapet vedtok i sak 19/26 den 19. mars 2026 å legge forslag til planprogram for kommunedelplan for naturmangfold ut til høring og offentlig ettersyn. Planprogrammet beskriver rammene for planarbeidet, herunder formål, organisering, medvirkning og fremdrift. 
Planprogrammet ble sendt på høring til offentlige myndigheter, organisasjoner, lag og foreninger, og ble kunngjort på kommunens nettsider og i lokalavis. I høringsperioden 30. mars til 16. mai 2026 mottok kommunen 9 innspill fra følgende aktører: Fiskedirektoratet, Mattilsynet, Sundjordet velforening, Statens vegvesen, Eidanger Skogeierlag, Telemark fylkeskommune, Eidanger bondelag, Norges vassdrags- og energidirektorat (NVE) og Statsforvalteren i Vestfold og Telemark. I tillegg kom det en uttalelse fra Riksantikvaren, som opplyste at deres interesser ivaretas av Telemark fylkeskommune. Uttalelsen er derfor ikke behandlet som eget innspill.
Innspillene er oppsummert og kommentert av kommunedirektøren i eget vedlegg. Kort oppsummert gjelder de fleste innspillene temaer og problemstillinger som bør vurderes i det videre arbeidet med planforslaget. To aktører har uttrykt ønske om å bli involvert i den videre planprosessen, mens én aktør har foreslått en konkret endring i planprogrammet. Øvrige innspill vil bli vurdert nærmere i det videre arbeidet med kommunedelplanen.
 
Kommunedirektørens vurdering
Ett av innspillene i høringsperioden gjelder innholdet i selve planprogrammet. Telemark fylkeskommune har foreslått at Telemarksplanen, som er regional planstrategi for Telemark, tas inn som en del av grunnlaget for planarbeidet. Innspillet er tatt til følge og forslaget til planprogram justert deretter. 
De øvrige innspillene gjelder temaer som bør vurderes i forbindelse med utarbeidelsen av planforslaget og medfører ikke behov for endringer i planprogrammet, men vil være viktige bidrag i det videre arbeidet med kommunedelplanen.
Kommunedirektøren vurderer at justert forslag til planprogram for kommunedelplan for naturmangfold gir et godt grunnlag for det videre planarbeidet. En vedtatt kommunedelplan vil bidra til en mer kunnskapsbasert og helhetlig forvaltning av naturmangfoldet i kommunen. Planen vil også bygge opp under flere av FNs bærekraftsmål og bidra positivt til klima- og miljøarbeidet både lokalt og nasjonalt.
Kostnadene ved utarbeidelse av kommunedelplanen forventes å kunne dekkes innenfor vedtatt budsjett og tildelte midler fra Natursats (se vedlegg). Planforslaget vil også inneholde en handlingsdel med tiltak. Tiltak som forutsetter kommunal finansiering må i etterkant av vedtatt kommunedelplan for naturmangfold innarbeides i kommunens handlings- og økonomiplan med budsjett.
En vedtatt kommunedelplan for naturmangfold vil styrke kommunens mulighet til å søke eksterne tilskudd til bevaring og utvikling av naturmangfoldet. Planen vil også være et godt fundament for prioritering av kommunale ressurser og søknadsmidler til tiltak som gir størst mulig gevinst for naturmangfoldet.
 
Konklusjon
Kommunedirektøren vurderer at justert planprogram for kommunedelplan for naturmangfold gir et godt grunnlag for det videre planarbeidet. Kommunedirektøren anbefaler derfor at planprogrammet fastsettes i medhold av plan- og bygningsloven § 11-13. Dato for fastsettelse påføres planprogrammet i etterkant. 

